Številka: 012-5/2023-MIZS/200

Datum: 9. 11. 2023

# ZAPISNIK

5. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: petek, 27. 10. 2023

Trajanje seje: od 12.12 do 15.15

Kraj izvedbe: Velika sejna soba v 2. nadstropju na Ministrstvu za gospodarstvo, turizem in šport, Kotnikova ulica 5, Ljubljana

Prisotni člani: dr. Uroš Mohorič, Vida Mihelčič, mag. Matej Jamnik, Mitja Urbanc, mag. Vladimir Makuc, dr. Maja Smrdu, mag. Miran Kos

Prisotni člani na daljavo: dr. Boro Štrumbelj, Zoran Kačičnik, dr. Marko Zadražnik

Odsotni člani: Marija Jozak (opravičeno), Edo Javor (opravičeno), Nejc Jeraša (opravičeno), Jurij Klešnik, Živa Smolnikar, Ivan Šček

Drugi prisotni: mag. Dejan Židan, državni sekretar na Ministrstvu za gospodarstvo, turizem in šport,

 Janja Zupančič, državna sekretarka na Ministrstvu za vzgojo in izobraževanje,

 mag. Dejan Plastovski, generalni direktor Direktorata za šport,

 mag. Mojca Pečnik Ternovšek, vodja Sektorja za šport otrok in mladine na Ministrstvu za vzgojo in izobraževanje,

 Peter Lević, glavni inšpektor, Inšpektorat RS za šport,

 dr. Rožle Prezelj, Varuh športnikovih pravic,

 Janko Dvoršak, Slovenska antidoping organizacija – SLOADO,

 Jože Zidar, Slovenska tiskovna agencija,

 Karin Jurman Marn, Služba za odnose z javnostmi na Ministrstvu za gospodarstvo, turizem in šport,

 Eva Seničar, Direktorat za šport.

Predsednik je na začetku seje pozdravil prisotne in povedal, da je skupaj s prisotnimi na daljavo prisotnih deset članov, kar pomeni, da je svet sklepčen. Gradivo so člani prejeli v dveh delih, saj je bil del gradiva predhodno obravnavan še na seji Pravno-administrativne komisije Strokovnega sveta RS za šport.

**Sprejem dnevnega reda**

Predsednik je predstavil dnevni red in ker nanj ni bilo pripomb je predlagal v potrditev

**Sklep 5r/37:**

**Strokovni svet RS za šport potrdi dnevni red 5. redne seje, kot sledi:**

**1. Obravnava zapisnikov prejšnjih sej.**

**2. Seznanitev z uresničevanjem sklepov.**

**3. Obravnava zapisnikov sej delovnih teles.**

**4. Seznanitev s poročilom Inšpektorata RS za šport za leto 2022.**

**5. Seznanitev s poročilom varuha športnikovih pravic za leto 2022.**

**6. Seznanitev s poročilom SLOADO – Slovenske antidoping organizacije za leto 2022.**

**7. Mnenje k Letnemu programu športa v Republiki Sloveniji za področje športne vzgoje otrok in mladine za leto 2024.**

**8. Mnenje k predlogu Pravilnika o sofinanciranju izvajanja letnega programa športa na državni ravni za področje športne vzgoje otrok in mladine.**

**9. Mnenje k Letnemu programu športa v Republiki Sloveniji za leto 2024.**

**10. Mnenje k predlogu sprememb Pravilnika o sofinanciranju izvajanja letnega programa športa na državni ravni.**

**11. Mnenje k študijskima programoma, ki dajeta kompetence za strokovno izobraženega delavca v športu.**

**12. Seznanitev z dopisom Sokolske zveze Slovenije.**

**13. Razno.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 1) Obravnava zapisnikov prejšnjih sej**

Ker na zapisnike s strani članov ni bilo podanih dodatnih pripomb, je predsednik predlagal v potrditev naslednji

**Sklep 5r/38:**

**Strokovni svet RS za šport potrdi zapisnike preteklih sej:**

**- 3. redne seje z dne 26. 5. 2023,**

**- 4. redne seje z dne 12. 6. 2023,**

**- 4. dopisne seje z dne 7. 7. 2023.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 2) Seznanitev z uresničevanjem sklepov**

Seznanitev s sklepi so člani prejeli kot gradivo v obliki preglednice. Ker s strani članov ni bilo dodatnih komentarjev oziroma dopolnitev je predsednik predlagal v potrditev

**Sklep 5r/39:**

**Strokovni svet RS za šport se seznani z realizacijo sklepov strokovnega sveta iz prejšnjih sej.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 3) Obravnava zapisnikov sej delovnih teles**

Predsednik je povedal, da sta se do sedaj na ustanovnih sejah sestali dve komisiji, in sicer Pravno-administrativna komisija in Komisija za športno infrastrukturo. Pravno-administrativna komisija se je do sedaj sicer sestala že na dveh sejah, vendar sta bila gradivu priložena samo zapisnika obeh ustanovnih sej, ker je bila 2. seja Pravno-administrativne komisije izvedena pred kratkim in v skladu s Poslovnikom Strokovnega sveta RS za šport (v nadaljnjem besedilu: SSRSŠ) še vedno teče rok do katerega lahko člani komisije podajo pripombe na zapisnik, zato uradno še ni potrjen. Z zapisnikom 2. seje Pravno-administrativne komisije se bodo člani SSRSŠ seznanili na eni izmed prihodnjih sej.

**Sklep 5r/40:**

**Strokovni svet RS za šport se seznani z zapisniki 1. seje Pravno-administrativne komisije in 1. seje Komisije za športno infrastrukturo.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 4) Seznanitev s poročilom Inšpektorata RS za šport za leto 2022**

Predsednik je besedo predal Petru Leviću z Inšpektorata RS za šport, ki je povedal, da je bil organ ustanovljen v letu 2023, saj je bil predhodno del Inšpektorata RS za šolstvo in šport. Povedal je, da je poročilo, ki so ga člani SSRSŠ prejeli skupaj z gradivom, precej obsežno in bolj prilagojeno šolstvu, kot športu. V nadaljevanju je predstavil ugotovitve, ki se nanašajo na del športa. V letu 2022 je bil nadzor pretežno usmerjen v opravljanje nadzora na športnih prireditvah, predvsem v zvezi s prijavljanjem prireditev, preverjanje delovanja občin v zvezi z razpisom in deljenjem javnih sredstev.

Po predstavitvi je Peter Lević odgovoril na vprašanja Vide Mihelčič in dr. Maje Smrdu. V razpravi je sodeloval tudi mag. Dejan Židan. Po razpravi je predsednik predlagal v potrditev

**Sklep 5r/41:**

**Strokovni svet RS za šport se seznani z Letnim poročilom Inšpektorata RS za šolstvo in šport za leto 2022.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 5) Seznanitev s poročilom Varuha športnikovih pravic za leto 2022**

Predsednik je besedo predal dr. Rožletu Prezlju, ki je predstavil letno poročilo za leto 2022 in mandatno poročilo za obdobje 2018-2023, saj se je v letu 2023 začelo novo mandatno obdobje. Poudaril je pomembna izhodišča, ki jim je treba slediti v športu pri zagotavljanju človekovih pravic in usmeritve, ki bi jih bilo treba na področju športa še uveljaviti.

Predsednik je odprl razpravo. V razpravi so sodelovali dr. Maja Smrdu, mag. Dejan Židan, Vida Mihelčič, mag. Miran Kos, dr. Boro Štrumbelj in Janja Zupančič. Po razpravi je predsednik predlagal v potrditev naslednji

**Sklep 5r/42:**

**Strokovni svet RS za šport se seznani z Letnim poročilom varuha športnikovih pravic za leto 2022 in mandatnim poročilom za obdobje 2018-2023.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 6) Seznanitev s poročilom Slovenske antidoping organizacije – SLOADO za leto 2022**

Predsednik je besedo predal Janku Dvoršaku iz Slovenske antidoping organizacije, ki je na kratko predstavil delovanje Slovenske antidoping organizacije, saj nista edini področji s katerima se ukvarja testiranje in izobraževanje, ampak je teh področij več. Nato je predstavil letno poročilo.

Ker se k razpravi ni prijavil nihče, je predsednik predlagal v potrditev

**Sklep 5r/43:**

**Strokovni svet RS za šport se seznani z Letnim poročilom Slovenske antidoping organizacije za leto 2022.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

Predsednik se je vsem trem predstavnikom organizacij zahvalil za izčrpna poročila in jim zaželel uspešno delo na področju športa še naprej.

Ob 13.30 so sejo zapustili Peter Lević, Janko Dvoršak, mag. Miran Kos in dr. Rožle Prezelj.

**Ad. 7) Mnenje k Letnemu programu športa v Republiki Sloveniji za področje športne vzgoje otrok in mladine za leto 2024**

Predsednik je besedo predal državni sekretarki Janji Zupančič, ki je predstavila Letni program športa v Republiki Sloveniji za področje športne vzgoje otrok in mladine za leto 2024, ki določa programe in področja, ki se bodo sofinancirala v omenjenem letu in obseg sredstev, ki je že zagotovljen v proračunu za leto 2024. Finančna sredstva se na vseh programih v letu 2024 povečujejo. Program pa ne vsebuje več obštudijskih športnih dejavnosti, ki prehaja pod pristojnost Ministrstva za gospodarstvo, turizem in šport.

Ker se k razpravi ni prijavil nihče, je predsednik dal v potrditev

**Sklep 5r/44:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k Letnemu programu športa v Republiki Sloveniji za področje športne vzgoje otrok in mladine za leto 2024.**

|  |  |  |  |  |
| --- | --- | --- | --- | --- |
| Glasovalo: 9 | Za: 9 | Proti: 0 | Vzdržani: 0 | Sklep sprejet: DA |

**Ad. 8) Mnenje k predlogu Pravilnika o sofinanciranju izvajanja letnega programa športa na državni ravni za področje športne vzgoje otrok in mladine**

Predsednik je povedal, da gre za nov pravilnik, iz razloga, ker se je področje športa razdelilo na dve resorni ministrstvi. V pripravi sta dva ločena pravilnika, ki bosta pokrivala področja za katera sta ministrstvi pristojni.

Ker se k razpravi ni prijavil nihče, je predsednik predlagal v potrditev naslednji

**Sklep 5r/45:**

**Strokovni svet RS za šport daje pozitivno mnenje k predlogu Pravilnika o sofinanciranju izvajanja letnega programa športa na državni ravni za področje športne vzgoje otrok in mladine.**

|  |  |  |  |  |
| --- | --- | --- | --- | --- |
| Glasovalo: 9 | Za: 9 | Proti: 0 | Vzdržani: 0 | Sklep sprejet: DA |

Ob 13.36 je sejo zapustila Janja Zupančič.

Ob 13.40 sta se seji pridružila mag. Miran Kos in dr. Rožle Prezelj.

**Ad. 9) Mnenje k Letnemu programu športa v Republiki Sloveniji za leto 2024**

Predsednik je besedo predal državnemu sekretarju mag. Dejanu Židanu, ki je na kratko predstavil Letni program športa v Republiki Sloveniji za leto 2024 (v nadaljnjem besedilu: LPŠ 2024) in povedal, da indeksacija na programih znaša 2 %. V tabeli, ki je bila kot gradivo poslana članom je prišlo do spremembe, saj manjkajo materialni stroški za Zavod za šport RS Planica, zato se konto Velike mednarodne športne prireditve zmanjša (vrednost 650.000,00 EUR), poveča pa se konto Delovanje javnih zavodov za šport na nacionalni ravni (javni zavod ZŠRS Planica) za kritje materialnih stroškov. V letošnjem letu so sredstva Ministrstva za vzgojo in izobraževanje še vedno vključena v skupen dokument. Realno izvajanje LPŠ 2024 bo sicer višje saj se v prihodnjem letu začnejo izvajati tudi trije projekti iz ESS. Državni sekretar je predstavil tudi nadaljnje korake pri sprejemanju LPŠ 2024 ter povedal, da se pričakuje objava javnega razpisa za izbor izvajalcev letnega programa športa že v sredini decembra letošnjega leta oziroma v začetku januarja prihodnje leto.

Predsednik je odprl razpravo. V razpravi so sodelovali tudi mag. Miran Kos, dr. Maja Smrdu in Mitja Urbanc.

Predsednik je na podlagi razprave dejal, da se na eno izmed prihodnjih sej povabi Zavod za šport RS Planica, da predstavi podroben model delovanja, strategijo delovanja, finančni in akcijski načrt ter bilance.

Po razpravi je predsednik predlagal v potrditev dopolnjen sklep

**Sklep 5r/46:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k Letnemu programu športa v Republiki Sloveniji za leto 2024 ob upoštevanju dviga sredstev v višini 147.920,00 EUR na postavki 6.4.1. Delovanje javnih zavodov za šport na nacionalni ravni in znižanju sredstev v višini 147.920,00 EUR na postavki 6.5.1. Velike mednarodne športne prireditve.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 10) Mnenje k predlogu sprememb Pravilnika o sofinanciranju izvajanja letnega programa športa na državni ravni**

Predsednik je povedal, da so bile spremembe Pravilnika o sofinanciranju izvajanja letnega programa športa na državni ravni (v nadaljnjem besedilu: pravilnik) obravnavane na 2. seji Pravno-administrativne komisije. Bistvenih vsebinskih sprememb ni, bo pa pravilnik omogočal lažje izvajanje razpisa in vrednotenje razpisa. Do začetka seje sta prišli še dve pobudi, ki pa se bosta naknadno obravnavali. Predsednik je dodal tudi, da je predlog sprememb, ki so ga člani prejeli usklajen, in sicer je predlog upošteval tehnične popravke pravilnika. Za ostale vsebinske spremembe bo potrebnega več časa, da se jih uskladi med vsemi deležniki. Glede sprememb Priloge 2 Pravilnika o sofinanciranju izvajanja letnega programa športa na državni ravni je predsednik povedal še, da se priloga nanaša na način določitve števila strokovnih delavcev v programu nacionalnih panožnih športnih šol za posamezno športno panogo, ki pa se uporablja vsaka štiri leta ob objavi razpisa.

Predsednik je odprl razpravo. V razpravi so sodelovali še Mitja Urbanc, Vida Mihelčič, mag. Dejan Židan, Zoran Kačičnik, mag. Dejan Plastovski, dr. Marko Zadražnik in dr. Boro Štrumbelj.

Na podlagi pobude Mitje Urbanca je predsednik dodal, da je treba za vsebinske spremembe določiti časovnico, saj velikokrat pride do časovne stiske in kratkih časovnih rokov v katerih vsebine ni mogoče korektno in konkretno pripraviti, zato se vsebina le delno dopolnjuje oziroma spreminja. Problematiko je treba gledati celovito, predvsem z vidika učinkov in posledic, ki jih pravila prinašajo končnim uporabnikom oziroma športu in športnim panogam. Predsednik je predlagal, da Pravno-administrativna komisija (do junija 2024) oblikuje akcijski načrt za prenovo pravilnikov, ki so vezani na področje financiranja.

Glede na razpravo je predsednik predlagal Direktoratu za šport, da pripravi čistopis sprememb pravilnika z dodatnimi pobudami članov SSRSŠ, ki ga bo najprej na seji obravnavala Pravno-administrativna komisija, nato pa ga bo SSRSŠ potrjeval na dopisni seji.

Generalni direktor mag. Dejan Plastovski je pozval člane SSRSŠ, da danes (v petek, 27. 10. 2023) v pisni obliki pošljejo vse svoje dodatne pobude na pravilnik, nato pa bo Direktorat za šport pripravil čistopis, ki bo šel v nadaljnjo proceduro.

Po razpravi je predsednik predlagal v potrditev naslednji

**Sklep 5r/47:**

**Strokovni svet RS za šport se seznani z dodatnimi pobudami oziroma predlogi sprememb Pravilnika o sofinanciranju izvajanja letnega programa športa na državni ravni. Dodatni predlogi bodo posredovani Direktoratu za šport, ki pripravi čistopis pravilnika in ga predloži v obravnavo najprej Pravno-administrativni komisiji, nato pa Strokovnemu svetu RS za šport.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

Ob 14.40 sta sejo zapustila mag. Dejan Židan in dr. Rožle Prezelj.

Ob 14.47 je sejo zapustila mag. Mojca Pečnik Ternovšek.

**Ad. 11) Mnenje k študijskima programoma, ki dajeta kompetence za strokovno izobraženega delavca v športu**

Predsednik je dejal, da je SSRSŠ v mnenje prejel dva študijska programa, in sicer študijski program Univerze na Primorskem, Fakultete za vede o zdravju, drugostopenjski program Športne vzgoje in študijski program Erudio Visokošolskega središča, prvostopenjski program Gerokineziologije.

Predsednik je odprl razpravo. V razpravi so sodelovali tudi dr. Marko Zadražnik, dr. Boro Štrumbelj, mag. Vladimir Makuc, Zoran Kačičnik in Mitja Urbanc.

Dr. Boro Štrumbelj je dejal, da bi morali rešiti osnovno vprašanje problema kompetenc, in sicer kaj lahko izobraženi strokovni delavci delajo ter pod kakšnimi pogoji na posameznih programih športa. Strokovno usposobljeni delavci namreč lahko delajo na vseh področjih športa znotraj tiste športne panoge in so temu prilagojeni tudi programi usposabljanja.

Po razpravi je predsednik predlagal v potrditev

**Sklep 5r/48:**

**Strokovni svet RS za šport daje pozitivno mnenje k študijskemu programu Športna vzgoja, druga stopnja, ki ga izvaja Univerza na Primorskem, Fakulteta za vede o zdravju, in je v skladu z merili iz četrtega odstavka 2. člena Pravilnika o merilih za določitev javnoveljavnih študijskih programov, ki dajejo kompetence za strokovno izobraženega delavca v športu.**

|  |  |  |  |  |
| --- | --- | --- | --- | --- |
| Glasovalo: 10 | Za: 7 | Proti: 3 | Vzdržani: 0 | Sklep sprejet: DA |

**Sklep 5r/49:**

**Strokovni svet RS za šport daje negativno mnenje k študijskemu programu Gerokineziologija, prva stopnja, ki ga izvaja Erudio Visokošolsko središče, ker ni v skladu z merili iz četrtega odstavka 2. člena Pravilnika o merilih za določitev javnoveljavnih študijskih programov, ki dajejo kompetence za strokovno izobraženega delavca v športu.**

|  |  |  |  |  |
| --- | --- | --- | --- | --- |
| Glasovalo: 10 | Za: 9 | Proti: 0 | Vzdržani: 1 | Sklep sprejet: DA |

Mitja Urbanc je predlagal pobudo, da SSRSŠ pošlje dopis na Nacionalno agencijo Republike Slovenije za kakovost v visokem šolstvu (NAKVIS), da pozove SSRSŠ ali ministrstvo, pristojno za šport, za mnenje pred akreditacijo programov za programe, ki se nanašajo na področje športa.

Na podlagi pobude je predsednik predlagal dodaten sklep in ga dal v potrditev

**Sklep 5r/50:**

**Strokovni svet RS za šport pozove Nacionalno agencijo Republike Slovenije za kakovost v visokem šolstvu (NAKVIS), da pred akreditacijo študijskih programov na področju športa pozove Strokovni svet RS za šport za mnenje.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 12) Seznanitev z dopisom Sokolske zveze Slovenije**

Predsednik je povedal, da je SSRSŠ prejel dopis Sokolske zveze Slovenije, vezan na to, da niso upravičenci za sofinanciranje izvajalcev letnega programa športa na državni ravni. Dodatna pojasnila je podal mag. Dejan Plastovski.

Predsednik je odprl razpravo. V razpravi sta sodelovala Vida Mihelčič in mag. Matej Jamnik. Po razpravi je predlagal v potrditev

**Sklep 5r/51:**

**Strokovni svet RS za šport se seznani z dopisom Sokolske zveze Slovenije.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 13) Razno**

Predsednik je odprl razpravo. V razpravi so sodelovali dr. Boro Štrumbelj, mag. Dejan Plastovski in Mitja Urbanc.

S strani dr. Bora Štrumblja in Mitje Urbanca je bila podana pobuda, da akreditacijska komisija čim prej začne z delovanjem, ker kar nekaj programov usposabljanja čaka v potrjevanju. Obrazložitev je podal mag. Dejan Plastovski.

Ker je bil dnevni red izčrpan, je predsednik sejo zaključil ob 15.15.

Zapisala:

Eva Seničar dr. Uroš Mohorič

 predsednik Strokovnega sveta RS za šport